Lögfræðiteymi Donald Trumps Bandaríkjaforseta sendi í gær harðort bréf til fulltrúadeildar Bandaríkjaþings , þar sem gefið er í skyn að vörnum verði ekki haldið uppi fyrir hönd forsetans á vettvangi fulltrúadeildarinnar , án þess að það sé sagt berum orðum . Rannsóknin á hendur forsetanum er í bréfinu sögð algjörlega tilhæfulaus . Demókratar hafa gefið það út að þeir ætli að leggja fram ákæru á hendur Trump til embættismissis og af bréfi Pat A. Cipollone aðallögmanns Hvíta hússins að dæma virðist sem forsetinn vilji að demókratar eyði sem minnstum tíma í að ræða málið áður en ákæran verði samþykkt , sem ætti að geta orðið fyrir 20. desember , samkvæmt frétt New York Times . „ Demókratar í fulltrúadeildinni hafa eytt nægum tíma Bandaríkjanna í þennan skrípaleik , “ sagði Cipollone í bréfi sínu til Jerrod Nadler , formanns dómsmálanefndar fulltrúadeildarinnar . „ Þú ættir að ljúka þessari rannsókn núna og ekki eyða meiri tíma í frekari skýrslutökur , “ bætti Cipollone við . Í bréfinu er vitnað til orða sem Trump lét nýlega falla : „ Ef þið ætlið að ákæra mig til embættismissis , geri það núna , hratt , svo við getum fengið sanngjörn réttarhöld í öldungadeildinni og svo landið geti snúið sér aftur að því sem skiptir máli ( e. get back to business ) . “ Í frétt New York Times segir að þessi viðbrögð séu ólík því sem þeir Richard Nixon og Bill Clinton fyrrverandi Bandaríkjaforsetar hafi gert er þeir voru í sömu stöðu og Trump . Er þeir stóðu frammi fyrir ásökunum fulltrúadeildarinnar um embættisafglöp tóku lögfræðingar þeirra fullan þátt í ferlinu og héldu uppi umfangsmiklum vörnum á vettvangi dómsmálanefndarinnar .